Diari Oficial de la Generalitat Valenciana


Sumari del DOGV 5556, del 16-07-2007 (2007/9342)

DECRET 100/2007, de 13 de juliol, del Consell, pel qual aprova el Reglament Orgànic i Funcional de la Conselleria de Governació.
--------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2007/07/13/100/dof/vci/html**

### Dades del document

Número de DOGV
:   5556

Data del DOGV
:   16-07-2007

Secció del DOGV
:   I. DISPOSICIONS GENERALS

Número del document
:   2007/9342


Data del document
:   13-07-2007

Organisme emissor
:   Conselleria de Governació

Tipus de document
:   Decret

Anàlisi jurídica

 Descriptors 

:   * Conselleria de Governació
    * administració regional
    * reglament intern
    * legislació

DECRET 100/2007, de 13 de juliol, del Consell, pel qual aprova el Reglament Orgànic i Funcional de la Conselleria de Governació. [2007/9342]  
El Decret 7/2007, de 28 de juny, del President de la Generalitat, crea com a nou departament del Consell la conselleria de Governació.  
Resulta, per tant, necessària l'aprovació d'un reglament orgànic i funcional de l'esmentada conselleria de Governació que, adaptat al nou organigrama, determine les funcions que s'atribuïxen als òrgans superiors i centres directius que la componen, com també les unitats administratives de rang superior que s'adscriuen a cada un d'estos òrgans.  
Per tot això, de conformitat amb el que establix la Llei del Consell, a proposta del conseller de Governació i amb la deliberació prèvia del Consell, en la reunió del dia 13 de juliol del 2007,  
DECRETE  
TÍTOL I  
Disposicions Generals  
Article 1  
La conselleria de Governació és el departament del Consell a què correspon exercir les competències en matèria de situacions d'emergència, interior, protecció civil, gestió de la Unitat del Cos Nacional de Policia adscrita a la Comunitat Valenciana, consultes populars i electorals, i desplegament de l'Estatut d'Autonomia de la Comunitat Valenciana.   
Article 2  
Sota la dependència del conseller, la conselleria de Governació està integrada pels següents òrgans superiors i centres directius:  
- Secretaria Autonòmica de Governació.  
- Sotssecretaria.  
- Direcció General de Seguretat i Protecció Ciutadana.  
- Direcció General de Prevenció, Extinció d'Incendis i Emergències.  
- Direcció General de Coordinació del Desplegament Estatutari i Promoció de l'Autogovern.  
Article 3  
1. El Consell de Direcció és l'òrgan col·legiat d'assessorament i assistència al conseller en l'elaboració, coordinació i execució del programa d'actuacions del departament.  
Sota la presidència del conseller, el Consell de Direcció està integrat pel titular de la Secretaria Autonòmica, de la Sotssecretaria, de les direccions generals i de la Direcció del Gabinet del conseller. El titular de la Direcció del Gabinet del conseller es farà càrrec de la Secretaria del Consell. Igualment sota la dependència del conseller es troba el Gabinet Tècnic.  
2. A les sessions del Consell de Direcció podran assistir els responsables de les unitats administratives, com també aquelles persones al servici del departament que el conseller considere oportú.  
Article 4  
En els casos d'absència o malaltia del titular de la conselleria, s'aplicarà el que disposa l'apartat 1.i de l'article 12 de la Llei del Consell.  
Fins que se'n resolga la substitució, les funcions d'aquell o aquella com a titular del departament, a excepció de les que li corresponen com a membre del Consell, seran exercides temporalment pels titulars de la Secretaria Autonòmica, Sotssecretaria i direccions generals, seguint l'ordre previst en l'article 2 d'este reglament.  
El dit ordre s'aplicarà així mateix, a l'efecte de la seua substitució, per a les secretaries autonòmiques, Sotssecretaria i direccions generals.  
Cosa que establixen els paràgrafs anteriors, s'entén, sense perjuí del que, si escau, dispose el conseller mitjançant una resolució.  
TÍTOL II  
De l'estructura i les funcions dels òrgans superiors  
 i del nivell directiu  
CAPÍTOL I  
Del conseller  
Article 5  
El conseller de Governació és l'òrgan jeràrquic superior i la màxima autoritat de la conselleria i exercix totes les funcions establides en la Llei del Consell, com també qualsevol altra que li atorgue l'ordenament jurídic, en l'àmbit competencial assignat a la conselleria de Governació.  
El conseller, la superior autoritat del Consell, assumix la representació orgànica de la conselleria de Governació davant de qualsevol classe d'institucions públiques i privades.  
Article 6  
El Gabinet del conseller és la unitat de suport, assessorament i assistència immediata al titular de la conselleria, de qui depén directament. També té a càrrec seu les relacions informatives i amb els mitjans de comunicació, i també el desenvolupament de totes les funcions li que encomane el conseller.  
Igualment, el conseller pot acordar, sempre que ho considere convenient, la constitució d'altres òrgans o comissions de caràcter consultiu i assessorament per a matèries concretes o assumptes específics, amb la composició que en cada cas determine.  
Article 7   
El Gabinet Tècnic, que té el rang d'àrea, és la unitat administrativa que, sota la dependència directa del titular del departament, exercix les funcions que concernixen a documentació, publicacions, comunicació i seguiment parlamentari  
CAPÍTOL II  
De la Secretaria Autonòmica de Governació  
Article 8  
1. La Secretaria Autonòmica de Governació, sota la dependència del conseller, i de conformitat amb el que disposa l'article 68 de la Llei del Consell, dirigix i coordina els centres directius i les unitats administratives integrades en estos últims, que s'adscriuen sota la seua dependència.  
2. Assumix les funcions que li atribuïx l'article 68 de la Llei del Consell en matèria d'emergències, interior, protecció civil, gestió de la Unitat del Cos Nacional de Policia adscrita a la Comunitat Valenciana, consultes populars i electorals i desplegament de l'Estatut d'Autonomia de la Comunitat Valenciana.  
3. Li correspon impulsar i coordinar la consecució dels programes i l'execució dels projectes que exercisquen els centres directius que estiguen sota la seua dependència, controlant i supervisant el compliment dels objectius.  
4. Li correspon així mateix resoldre els recursos que s'interposen contra les resolucions dels centres directius que estiguen sota la seua dependència i els actes de la qual no posen fi a la via administrativa.  
Article 9  
Sota la dependència del conseller i de la Secretaria Autonòmica de Governació es troben les direccions generals següents:  
1. Direcció General de Seguretat i Protecció Ciutadana.  
2. Direcció General de Prevenció, Extinció d'Incendis i Emergències.  
3. Direcció General de Coordinació del Desplegament Estatutari i Promoció de l'Autogovern.  
Article 10  
1. La Direcció General de Seguretat i Protecció Ciutadana exercix les funcions establides en l'article 70 de la Llei del Consell, com també la resta previstes en l'ordenament jurídic, i en especial les següents:   
a) La direcció i la gestió de les polítiques de la Generalitat en matèria de seguretat i protecció ciutadana.  
b) La direcció i la gestió de les polítiques relacionades amb la formació de les policies locals, dels servicis essencials i complementaris d'emergències, així com la direcció i la gestió de l'organisme que té assumides les competències en esta matèria.   
c) La gestió i realització d'altres activitats formatives en matèria de seguretat i protecció ciutadana.  
d) La coordinació i la selecció de policies locals a la Comunitat Valenciana, com també el nomenament de representants en els tribunals.  
e) La competència en matèria d'espectacles, establiments públics i activitats recreatives, en el marc del que establix la llei.  
f) En relació amb la Unitat del Cos Nacional de Policia adscrita a la Comunitat Valenciana, li correspon la direcció i gestió derivades de l'acord administratiu de col·laboració subscrit entre el Ministeri de l'Interior i la Generalitat en matèria policial i l'exercici de les competències en matèria de personal dels membres de la dita unitat.  
g) Té així mateix encomanada la gestió en matèria d'ajuda a les víctimes del terrorisme.  
2. La Direcció General de Seguretat i Protecció Ciutadana s'estructura en la manera següent:  
- Àrea de Seguretat Pública i Formació.  
L'àrea té atribuïda la coordinació dels servicis i unitats adscrites a esta: la coordinació externa amb altres administracions públiques, en matèria de seguretat pública, i la representació de la Direcció General en les tasques que se li encomanen. Així mateix, durà a terme assistència tècnica jurídica i administrativa de la Unitat del Cos Nacional de Policia adscrita a la Comunitat Valenciana, i també la coordinació, la gestió i la tramitació dels assumptes relatius al règim de personal i mitjans de l'esmentada unitat.  
En matèria de seguretat pública, l'exercici de les funcions de la direcció general en les competències de coordinació dels cossos de la policia local de la Comunitat Valenciana i de policia d'espectacles, establiments públics i activitats recreatives, així com la gestió en matèria d'ajuda a les víctimes del terrorisme.  
En matèria de formació té atribuïda la formació dels policies locals i dels servicis essencials i complementaris d'emergències, com també la selecció dels cossos de la policia local de la Comunitat Valenciana i de policia d'espectacles, establiments públics i activitats recreatives.  
Té així mateix atribuïdes les funcions relatives a la competència en matèria d'espectacles, establiments públics i activitats recreatives.  
- Unitat del Cos Nacional de Policia adscrita a la Comunitat Valenciana.  
La Unitat del Cos Nacional de Policia adscrita a la Comunitat Valenciana depén orgànicament del Ministeri d'Interior i funcionalment de la conselleria de Governació i té a càrrec seu les funcions i atribucions assenyalades en l'article 38.1 de la Llei Orgànica 2/1986, de 13 de març, de Forces i Cossos de Seguretat, i contingudes en l'acord de col·laboració subscrit amb el Ministeri d'Interior a l'empara del que establix el Reial Decret 221/1991, de 22 de febrer, i el seu comandament, la coordinació i el control l'exercix la Direcció de la Unitat.  
Article 11  
1. La Direcció General de Prevenció, Extinció d'Incendis i Emergències exercix les funcions establides en l'article 70 de la Llei del Consell, així com la resta previstes en l'ordenament jurídic, i en especial les següents:   
a) La direcció i la gestió de les polítiques de la Generalitat en matèria de prevenció d'incendis, sense perjuí del que disposa la Llei 3/1993, de 9 de desembre, de la Generalitat, Forestal de la Comunitat Valenciana, i en la seua normativa de desplegament, com també en matèria de protecció civil i gestió d'emergències, en el marc del que establix la Llei 9/2002, de 12 de desembre, de la Generalitat, de Protecció Civil i Gestió d'Emergències.  
b) La detecció i l'extinció dels incendis forestals.  
c) La planificació, la direcció, la gestió i la coordinació de la vigilància dissuasòria enfront del risc d'incendis forestals.  
d) La direcció i la gestió de polítiques d'informació i conscienciació ciutadana en matèria de prevenció d'incendis.  
e) La direcció i la gestió de la comanda del Consell de Seguretat Nuclear de la Generalitat.  
f) La direcció i la gestió de la participació de la Generalitat en els consorcis de bombers.  
g) Les que en un futur poguera encomanar-li el titular de la conselleria per delegació de les pròpies o per desenvolupament i complement de la normativa vigent.  
2. La Direcció General de Prevenció, Extinció d'Incendis i Emergències s'estructura en la manera següent:  
- Àrea d'Emergències i Planificació, que tindrà atribuïdes totes les funcions de coordinació dels servicis d'emergències i d'extinció d'incendis, així com les tasques d'atenció i informació ciutadana davant de qualsevol situació d'emergència i la coordinació amb unes altres administracions públiques. Igualment, li correspon l'avaluació i l'anàlisi de les situacions d'emergència, que comprén l'elaboració i l'actualització dels plans de prevenció de qualsevol classe d'emergències i protocols d'actuació en les situacions d'emergència, en el marc de competències previst en la Llei 9/2002, de 12 de desembre, de la Generalitat, elaboració de normativa, preparació d'informes i estudis d'avaluació de riscos i totes les funcions orientades a la formació i sensibilització ciutadana per a la prevenció d'incendis, i entre estes, campanyes institucionals, informació ciutadana i cursos de formació.  
Article 12  
1. La Direcció General de Coordinació del Desplegament Estatutari i Promoció de l'Autogovern exercix les funcions establides en l'article 70 de la Llei del Consell, així com la resta previstes en l'ordenament jurídic, i en especial les següents:   
a) Promoure, dirigir i orientar les iniciatives legislatives de desplegament estatutari i dirigir i gestionar totes les actuacions encaminades a la recuperació, desenvolupament, impuls, potenciació i divulgació del dret foral civil valencià, així com impulsar i gestionar els organismes i les institucions implicats en el dit desenvolupament, i en especial la Comissió de Codificació Civil Valenciana i el seu òrgan assessor, l'Observatori de Dret Civil Valencià, amb l'objecte d'assentar les bases per a l'elaboració d'un codi civil valencià, en desplegament del que disposa l'article 49.1 2a de l'Estatut d'Autonomia. Impulsar també totes aquelles actuacions de diferent naturalesa a la legislativa que dimanen de l'Estatut d'Autonomia per al seu desplegament. Els dits organismes quedaran adscrits a la conselleria de Governació i sota la dependència d'esta direcció general.  
b) Promoure convenis de col·laboració destinats a la investigació, la promoció i la divulgació del dret foral civil valencià.  
c) Impulsar i promoure, en coordinació amb l'administració local quan així procedisca, la creació de tots aquells organismes que requerisca el desplegament de l'Estatut d'Autonomia o que estiguen relacionats amb el desenvolupament i promoció de l'autogovern.  
d) Promoure i impulsar el desplegament estatutari i l'autogovern en col·laboració amb les administracions locals i departaments implicats. Col·laborar en totes les matèries relacionades amb les dites qüestions, informant i donant suport en estes a l'administració autonòmica de la Comunitat Valenciana.   
e) Col·laborar en les polítiques d'assumpció i transferències de competències previstes en l'Estatut d'Autonomia de la Comunitat Valenciana.   
f) Promoure les actuacions i polítiques orientades a la plena igualtat i solidaritat entre comunitats autònomes.  
g) La direcció i la gestió de les polítiques de la Generalitat destinades a la promoció de l'autogovern i el seu desenvolupament.  
h) Fomentar convenis de col·laboració orientats a la promoció, el coneixement, l'aprofundiment i la consolidació de l'autogovern.  
i) Promoure i impulsar actuacions encaminades a revalorar i difondre les senyes d'identitat del poble valencià reconegudes en l'Estatut d'Autonomia, així com totes les iniciatives orientades a vetlar per la protecció i la defensa de la identitat i els valors i interessos del poble valencià i el respecte a la diversitat cultural de la Comunitat Valenciana, en desplegament del que disposa l'article 12 de l'Estatut d'Autonomia.  
j) Promoure i gestionar, en col·laboració amb la resta d'administracions públiques implicades, la formació ciutadana en els valors, patrimoni històric i cultural i tradicions del poble valencià sobre els quals s'assenta el nostre autogovern. En especial fomentar la divulgació i la investigació d'institucions tradicionals com el Tribunal de les Aigües de l'Horta de València.  
k) Impulsar propostes encaminades a aconseguir una major presència i representació de la Comunitat Valenciana i els seus interessos en les institucions de l'Estat amb representació territorial.  
l) La gestió de les competències atribuïdes a la Generalitat en matèria de consultes populars i electorals, en el marc de la Llei Orgànica del Règim Electoral General i la Llei 1/1987, de 31 de març, de la Generalitat, Electoral Valenciana.  
2. La Direcció General de Coordinació del Desplegament Estatutari i Promoció de l'Autogovern s'estructura de la manera següent:   
- Àrea de Desplegament Estatutari i Promoció de l'Autogovern.  
Té encomanades totes les atribucions per a impulsar i orientar les iniciatives legislatives de desplegament estatutari, així com impulsar les relacions institucionals amb la resta d'administracions públiques relacionades amb cada iniciativa de desplegament estatutari, impulsar la recuperació i desenvolupament del dret foral civil valencià, així com totes aquelles iniciatives relacionades amb la seua investigació, divulgació, promoció, consolidació i implantació en la societat.   
Li correspon igualment l'avaluació de les necessitats competencials de la Comunitat Valenciana i coordinar i proposar les iniciatives pertinents als efectes previstos en l'article 60 de l'Estatut d'Autonomia, així com preparar els informes i les peticions necessaris per a complir estos objectius.   
Exercix les atribucions relacionades amb la promoció de l'autogovern i el desenvolupament institucional, així com la formació i la divulgació en esta matèria.   
CAPÍTOL III  
De la Sotssecretaria  
Article 13  
1. Sota la directa dependència del conseller, la Sotssecretaria té atribuïdes les competències i les funcions establides per l'article 69 de la Llei del Consell, com també les que li vinguen atribuïdes per altres normes i les que li encomane el conseller.  
2. En particular, li corresponen les següents:  
a) Dirigir i coordinar els servicis generals i dependències comunes de la conselleria.  
b) Gestionar la tramitació i la coordinació dels convenis i acords de col·laboració de la conselleria, així com supervisar els expedients de contractació que gestionen uns altres centres directius, excepte aquells respecte dels quals els seus titulars tinguen delegades les facultats per a la seua celebració.  
c) Elaborar la proposta d'avantprojecte del pressupost anual, tramitar les modificacions pressupostàries i realitzar el seguiment de l'execució del pressupost.  
d) Dissenyar, executar i mantindre actualitzats els programes d'informació i gestió econòmica de la conselleria, i establir les directrius per a la gestió correcta de despeses i ingressos i la utilització òptima dels recursos.  
e) Tramitar els expedients de contractació.  
f) Gestionar les despeses de personal de la conselleria i tramitar les incidències de nòmina.  
g) Realitzar estudis tècnics i de dret comparat, així com recopilar documentació sobre matèries de competència de la conselleria.  
h) Gestionar els sistemes informàtics centrals del departament.  
i) Emetre informes sobre els assumptes que hagen de sotmetre's al Consell, al President de la Generalitat o a uns altres òrgans, quan això siga preceptiu o així ho dispose el conseller.  
j) Demanar l'emissió dels informes jurídics preceptius, conformement al que disposen els articles 42 i 43 de la Llei del Consell.  
k) Elaborar estudis i anàlisis relatius a la racionalització i la reorganització, tant de l'estructura organitzativa de la conselleria com dels procediments de gestió que en esta es realitzen, i coordinar els treballs que en esta matèria elaboren uns altres òrgans o unitats del departament.  
l) Dissenyar els sistemes d'informació tècnica, com també elaborar, promoure i dirigir la implantació dels projectes informàtics, la creació i el manteniment de les aplicacions informàtiques i l'assessorament i el suport informàtic a tots els centres de la conselleria.  
m) Tramitar, proposar i, en general, executar els actes de gestió econòmica i administrativa que li corresponguen, dins de l'àmbit funcional del centre directiu i d'acord amb el que establix les disposicions i instruccions dictades pels òrgans competents.  
n) Elaborar, emetre informes i proposar disposicions sobre matèries del seu àmbit funcional, així com dictar resolucions, instruccions i ordres de servici en assumptes de la seua competència.  
o) Qualsevol altra que li encomane el conseller o li conferisquen les disposicions legals.  
Article 14  
Adscrita a la Sotssecretaria, la Secretaria General Administrativa, de conformitat amb el que disposa l'article 73 de la Llei del Consell, és la unitat que, sota l'autoritat de la Sotssecretaria, atén i gestiona la totalitat dels servicis generals de la conselleria.  
TÍTOL III  
De l'organització territorial  
Article 15  
1. Com a expressió del principi de desconcentració administrativa, la conselleria s'organitza territorialment en servicis centrals, que estenen la seua competència a tot l'àmbit de la Comunitat Valenciana, i en servicis territorials, amb competència d'àmbit provincial.  
2. En cada una de les capitals de les províncies d'Alacant, Castelló i València hi ha una direcció territorial, que actua sota la dependència orgànica de la Sotssecretaria i amb competència en el territori de la respectiva província.  
3. Funcionalment, les direccions territorials depenen dels distints centres directius de la conselleria, segons l'índole de la matèria.  
Article 16  
1. Al capdavant de cada direcció territorial està el director o directora territorial, amb el caràcter de representant permanent de la conselleria en el seu respectiu territori.  
2. Al director o directora territorial li correspon la direcció de tots els servicis, programes i activitats que exercixen els òrgans, unitats i centres dependents o integrats en la direcció territorial. El director o directora territorial és l'òrgan de relació ordinària i regular entre les unitats, centres i dependències territorials i els servicis centrals del departament.  
Article 17  
1. Correspon al director o directora territorial vetlar per l'adequat desplegament i execució de les funcions pròpies de la conselleria en el seu àmbit territorial.  
2. El director o directora territorial exercix les funcions que li atribuïxen les disposicions vigents, així com les que expressament li deleguen els centres directius competents.  
Article 18  
Per al desenvolupament de les seues funcions, les direccions territorials disposaran de les unitats que es determinen en el desplegament d'este reglament.  
DISPOSICIÓ TRANSITÒRIA  
Única  
Les unitats i els llocs de treball de nivell administratiu continuaran subsistents i continuaran donant el suport administratiu en relació amb aquells assumptes i expedients que els corresponguen per raó de la matèria abans de la reestructuració duta a terme per mitjà del Decret 7/2007, de 28 de juny, del President de la Generalitat, sense perjuí de la competència per a resoldre dels òrgans als quals els ha sigut atribuïda, i la seua retribució es realitzarà a càrrec dels mateixos crèdits pressupostaris, tot això fins que s'aproven les relacions de llocs de treball adaptades a l'estructura orgànica prevista en este reglament, sense perjuí que, des del moment de la seua entrada en vigor, es produïsquen determinats canvis d'adscripció d'unitats administratives, de conformitat amb la reorganització efectuada.  
DISPOSICIÓ DEROGATÒRIA  
Única  
Queden derogades totes les disposicions que del mateix rang o d'un rang inferior s'oposen a este decret.  
DISPOSICIONS FINALS  
Primera  
Es faculta el conseller de Governació per a dictar totes les disposicions que requerisca el desplegament i execució d'este decret, en compliment del que disposa la Llei del Consell.   
Segona  
El present decret entrarà en vigor l'endemà de la seua publicació en el Diari Oficial de la Comunitat Valenciana.  
Alacant, 13 de juliol del 2007.- El President de la Generalitat: Francisco Camps Ortiz. El conseller de Governació: Serafín Castellano Gómez.


Còpia Permalink ELI